b'\n_START_ARTICLE_\nSlanikova golobica\n_START_SECTION_\nOpis\n_START_PARAGRAPH_\nSlanikova golobica ima sprva izbo\xc4\x8den nato pa zravnan in na koncu udrt klobuk, ki dose\xc5\xbee premer od 5 - 12 cm. Ko\xc5\xbeica na klobuku je gladka, vinsko rde\xc4\x8de barve in na obrobju nekoliko svetlej\xc5\xa1a ter lupljiva. Stare gobe imajo raven in nekoliko na\xc5\xbelebljen rob. Na spodnji strani klobuka je bela do svetlo okrasta trosovnica, sestavljena iz srednje gostih, \xc5\xa1irokih in na bet pripetih listi\xc4\x8dev, ki so v\xc4\x8dasih vili\xc4\x8dasto razcepljeni. V njih je okrast trosni prah, sestavljen iz \xc5\xa1iroko elipsastih trosov, dimenzij 7,5-10,5 x 7-8,5 mikrona. Spoznamo jo po temno rde\xc4\x8dem klobuku in karminastem betu._NEWLINE_Bet dose\xc5\xbee 4-8 cm v vi\xc5\xa1ino in meri v premeru od 1-2 cm. Poln in valjast bet je karminasto rde\xc4\x8de barve, barva pa je v dni\xc5\xa1\xc4\x8du \xc5\xa1e posebej izrazita. Na po\xc5\xa1kodovanih mestih postane rumenkasto rjav, sicer pa je vzdol\xc5\xbeno gubast._NEWLINE_Meso te vrste golobic je na prerezu belo, na zraku pa kmalu rumeno rjavo oksidira, v stiku z \xc5\xbeelezovim sulfatom pa pozeleni. Goba ima tipi\xc4\x8den vonj morski hrani, po \xc4\x8demer je goba dobila slovensko ime.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nSlanikova golobica je v Sloveniji dokaj redka goba, ki raste pod iglavci ali v me\xc5\xa1anem gozdu. Obi\xc4\x8dajno se pojavlja posamezno ali v manj\xc5\xa1ih skupinah od poletja do jeseni. Bolj pogosta je ta vrsta v severnih delih sveta in pogosto sega celo v arkti\xc4\x8dni pas. Na jugu, kjer je bolj redka, pa so jo na\xc5\xa1li celo v Kostariki._NEWLINE_Kulinari\xc4\x8dno spada med dobre gobe, primerna pa je za razli\xc4\x8dne jedi in me\xc5\xa1anje z drugimi gobami. Starej\xc5\xa1i primerki imajo lahko dokaj vsiljiv in naprijeten vonj, zaradi \xc4\x8desar so bolj priljubljene mlaj\xc5\xa1e gobe._NEWLINE_Podoben vonj kot slanikova golobica ima vabljiva golobica (Russula amoena), ki je prav tako u\xc5\xbeitna. Rde\xc4\x8de obarvana je tudi strupena cedrova golobica (Russula badia), ki pa ima vonj po cedrovini in je zelo peko\xc4\x8da. Neu\xc5\xbeitna je tudi slanikovi golobici podobna rde\xc4\x8debetna golobica (Russula rhodopoda). Med podobne, u\xc5\xbeitne golobice sodi \xc5\xa1e \xc5\xa1krlatna golobica (Russula krombholzii), ki ima bel bet, njeno meso pa rahlo sivi, \xc4\x8de\xc5\xa1njeva golobica (Russula sanguinea), ki nima lupljive ko\xc5\xbeice, pa je peko\xc4\x8da in neu\xc5\xbeitna.'